Yesu na yo mbo, “Mi wi kpra tre tiŋge ŋga ki sɛni kre, a ni Lɛ wi ki lefun.
Ni klɛ ŋga ki n na sɛni kre, we ki kun mbe wa, a klɛ ŋga ki sɛni kre, we ki mbɛɛlɛ wɔ, imi kie pe mbe ki sɛ nɛɛrɛ.
Kee nyjɛ ni yo e pan ŋga ndra na, e pe chasi.
E tni ni nu, mbe ni tni e nu. Imi na, na klɛ n kan tiŋge na kia jaa sɛ kre, pan chɔɔ, na e n tni ni nu yaa jaa yaka pe.
Mi wi tre tiŋge kre, a yire lɛ ki klɛ yire. Ŋmba we tni ni nu, mbe ni tni u nu kre, we sɛ tataara, la, na e n tni ni nu, yaa jaa yaka pe.
Ŋmba u n tni ni nu kre, pie u kun mbe wa na tiŋge klɛ yi, mbe yi yua, mbe pe yi koli mbe le kanhun mbe yi shɔ.
Na e tni ni nu, a ni kee tni e nu, na e yira ŋga e chaa kro tali, ee ki ta.
Ŋga kie ni Lɛ wre ŋga yɛnyiŋge yi na, ee sɛnyi tataara sɛ. Kie ti mbe leele chin na ni twanfɛɛnlɛ lɛ yire.
Imi na ni Lɛ ni kori kre, pan ni e kori, kena e tni ni koroo nu.
Na e li ni mbra na, ee tni ni koroo nu, imi na ni li ni Lɛ mbra na, mu tni u koroo nu kre.
Ni yire kee nyjɛ yo e pan, imi kie pe mbe ni yɛshɔɔrɔ kro e nu, mbe e yɛshɔɔrɔ ta poŋgo.
Ni mbra ŋga ni leni e pan yi na, e eyɛ kori, imi ni e kori kre.
Koroo kpɔɔ ka n da na ŋga ni, na lewo we ku u nɔɔlɔ tlo.
Ŋga mbe yo e pe kre, na e ki pe, ee pe ni nɔɔlɔ.
Mba e yeeri sumifɛɛnlɛ na. Ŋgi na hin? Sumifun n chin ŋga u tafun pini. Ni e yeeri nɔɔlɔ. Ŋgi na hin? Kee nyjɛ ni loo ni Lɛ pan kre, ni yi yo e pan kro.
Yire ma e ni wɔ, la, mi ni e wɔ, na e sɛ sɛnyi tataara nyjɛ yia kla sɛ. Kie ti ni Lɛ wre e ŋga yira ŋga ee tali ni mɛɛ nu kro.
Kena ŋga ni yuu e pan yi na, e eyɛ kori.”